阮籍推名饮,清风坐竹林。②
半酣下衫袖,拂拭龙唇琴。③
一杯弹一曲,不觉夕阳沉。
余意在山水,闻之谐夙心。
无山而隐,不褐而禅。
听松风以度曲,按舞鹤而忘年。
铿尔舍琴而对吏,忽坌入而来前。
察朱墨之如蚁,初不病其超然。
召公方伯尊,材亦圣人亚。
农时惮烦民,听讼小棠下。
嗟今千里长,已耻问耕稼。
弹琴高堂上,欲以无为化。
爱酒耽棋田处士,弹琴咏史贾先生。
御沟临岸有云石,不见鹤来何处行。
春愁如发不胜梳,酒病绵绵困未苏。
欲听淳音消妄想,抱琴端为一来无。
雪满中庭月映林,谢家幽赏在瑶琴。楚妃波浪天南远,
蔡女烟沙漠北深。顾盼何曾因误曲,殷勤终是感知音。
若将雅调开诗兴,未抵丘迟一片心。
盥栉从朝嬾,论交慰昔贤。
寒花隐乱草,老木插飞烟。
听雨夜床冷,弹琴秋叶前。
临高问往事,历历是何年。
日从东溟转,夜向西海沉。
群物各已息,众星灿然森。
虾蟆将食月,魑魅争出阴。
阮籍独不寐,徘徊起弹琴。
峄山白桐千年枝,金星烂烂蛇蚹皮。
文光七轸蓝田玉,冰弦细绕吴蚕丝。
丹山云暖凤皇语,露草寒蛩诉秋雨。
娥英泣洒湘筠斑,迁客相逢话羁旅。
翠岩悬瀑锵琼瑶,雷霆霹雳轰层霄。
瞥波细萍浮荡漾,劈空轻絮飞飘飖。
仙林唳鹤惊离别,老龙湫底吟寒月。
海门送上子胥潮,澎湃奔腾卷残雪。
羽人潇洒颜如仙,冯虚来往黄山巅。
古音净洗筝琶耳,何须更濯丹砂泉?
昔蒙父兄祚。少得离负荷。因疏遂成懒。寝迹北山阿。但愿养性命。终己靡有他。良辰不我期。当年值纷华。坎凛趣世教。常恐婴网罗。
羲农邈已远。拊膺独咨嗟。朔戒贵尚容。渔父好扬波。虽逸亦已难。非余心所嘉。岂若翔区外。餐琼漱朝霞。遗物弃鄙累。逍遥游太和。
结友集灵岳。弹琴登清歌。有能从我者。古人何足多。
终南道士学弹琴,门外松萝锁翠阴。
涉海八龙朝出洞,隔山群鹿夜归林。
琪花过雨溪风澹,玉树笼烟壁月沈。
三十六坛钟鼓寂,云璈声接步虚音。
寂寂历历不足听,听久亦复难为情。
名嗔势忿大如屋,袖手对此须臾平。
一拊再拊玄鹤舞,三四拊之凄风生。
天寒岁晚山路远,湘水日夜东南倾。
君